ลุ้น SET เปิดกระโดดตามตปท. ขานรับตัวเลขศก.ฟื้น-ฟันด์โฟลว์หนุน
ลุ้น SET เปิดกระโดดตามตปท. ขานรับตัวเลขศก.ฟื้น-ฟันด์โฟลว์หนุน
ลุ้น SET เปิดกระโดดตามตปท. ขานรับตัวเลขศก.ฟื้น-ผ่อนคลายล็อคดาวน์เพิ่ม
4 มิ.ย. 2563

นายถนอมศักดิ์ สหรัตน์ชัย ผู้ช่วยกรรมการผู้จัดการและหัวหน้าฝ่ายวิจัย บล.กรุงไทย ซีมิโก้ กล่าวว่า ตลาดหุ้นไทยเช้านี้คาดว่าจะปรับตัวขึ้น โดยมีลุ้นเปิดกระโดดเพื่อชดเชยเมื่อวานนี้ที่ตลาดบ้านเราได้ปิดทำการ และตลาดต่างประเทศต่างปรับตัวขึ้นกันทั่วหน้า และเช้านี้ตลาดหุ้นในภูมิภาคเอเชียก็ยังเคลื่อนไหวในแดนบวก เช่นเดียวกับดาวโจนส์ฟิวเจอร์สที่บวกกว่า 100 จุด เนื่องจากตัวเลขเศรษฐกิจต่างออกมาดีขึ้น ทั้งตัวเลข PMI ภาคบริการของจีนที่ออกมาสูงกว่าคาด และตัวเลขการว่างงานของสหรัฐฯก็ออกมาดี
นอกจากนี้ ตลาดฯยังได้โมเมนตัมบวกจากการเปิดกิจกรรมทางเศรษฐกิจด้วย แม้บ้านเราจะทยอยเปิดเศรษฐกิจ แต่ทางยุโรปได้เริ่มเปิดให้มีการท่องเที่ยวแล้ว ทำให้หุ้นในกลุ่มท่องเที่ยว, สายการบิน, โรงแรม, การเงิน รวมถึงแบงก์ ต่างเริ่มขยับขึ้นไป แม้ตลาดฯยังมีความเสี่ยงจากสถานการณ์ระหว่างสหรัฐฯ และจีน ที่มีอย่างต่อเนื่อง แต่ก็มองเป็นเรื่องปกติไปแล้ว ส่วนการประท้วงในสหรัฐฯก็เป็นเรื่องเฉพาะตัว
พร้อมให้จับตาการประชุมธนาคารกลางยุโรป (ECB) ในวันนี้ ซึ่งตลาดคาดว่าจะผ่อนคลายการเงินเพิ่มเติม และจับตาการประชุมกลุ่มประเทศผู้ส่งออกน้ำมัน (โอเปก) และชาติพันธมิตร หรือโอเปกพลัสโอเปกในสัปดาห์นี้ด้วย รวมถึงทิศทางราคาน้ำมัน
สำหรับบ้านเรามองว่าวันนี้หุ้นที่ยัง Laggard ก็จะฟื้นตัวขึ้นได้ หลังจากที่นักลงทุนต่างชาติได้ซื้อสุทธิต่อเนื่อง และมองหุ้นในกลุ่มแบงก์ และหุ้น AOT น่าจะขึ้นนำตลาดได้ ส่วน Valuation ของตลาดที่แพง เวลานี้นักลงทุนก็ไม่ค่อยจะสนใจ เพราะเล่นบน Sentiment มากกว่า
พร้อมให้แนวรับ 1,374 จุด ส่วนแนวต้าน 1,390-1,395 จุด
 
 